Dreaming of You (בעברית: חולמת עליך) הוא סינגל שהוקלט על ידי הזמרת-יוצרת האמריקאית סלינה מתוך אלבום האולפן החמישי שלה, "Dreaming of You". השיר יצא לאור ב-14 באוגוסט 1995, על ידי חברת התקליטים EMI לטין, כסינגל השלישי מתוך האלבום וכשיר הנושא מתוכו. הבי-סייד שלו הוא השיר "Techno Cumbia". מילותיו מדברות על תחושות של געגוע ועל כך שסלינה חלמה על אהובה בלילה. השיר נכתב על ידי פרן גולד וטום סנואו והוא מעין בלדת פופ. במקור, הוא נכתב בשנת 1989 עבור להקת ה-R&amp;B האמריקאית דה ג'אטס, אשר החליטה שלא להקליטו. גולד האמינה שיש לו פוטנציאל והציעה אותו לסלינה שהקליטה אותו עבור אלבומה, "Dreaming of You". המפיק המוזיקלי ואחיה של סלינה, א.ב. קינטנייה, לא אהב אותו; מאוחר יותר, הוא אמר בריאיון בשנת 2002 שכששמע את גרסת הדמו שלו, הוא היה "יותר שיפוטי".
מבקרי המוזיקה שיבחו את השיר הן על תוכנו הלירי והן על היותו בלדה, תוך שחלקם השוו אותו לשירים שהוקלטו על ידי מדונה ופאולה עבדול. השיר זכה בפרס הפופ של ה-BMI על כך שצבר שני מיליון השמעות ברדיו בשנת 1996 והוא נחשב לאחד מהשירים המצליחים ביותר שהקליטה סלינה במהלך הקריירה המוזיקלית שלה. לוס אנג'לס טיימס כינו אותו כאחד מעשרת הסינגלים הטובים ביותר של שנת 1995. השיר נכלל גם בספרו של ברוס פולוק "7,500 השירים החשובים ביותר לתקופת הרוקנרול". הווידאו קליפ הרשמי שלו מציג בתוכו סיפור על ילדה שבורחת מהבית כדי להיות עם המאהב שלה.
"Dreaming of You" הגיע בשיאו למקום ה-22 במצעד הבילבורד הוט 100. בקנדה, הגיע למקום השביעי במצעד השירים העכשוויים למבוגרים, תוך שדורג כאחד מהשירים העכשוויים למבוגרים המצליחים ביותר במדינה בשנת 1996. נכון לשנת 2010, השיר נמכר בלמעלה מ-254,000 עותקים דיגיטליים. באפריל 2015, נודע כי מכירותיו עומדות על 788,000 עותקים, על פי נילסן סאונד-סקאן. "Dreaming of You" הפך לאחד מהשירים המזוהים ביותר עם סלינה והוא הוקלט פעמים רבות על ידי אמנים שונים במרוצת השנים.
רקע וכתיבה.
סלינה הופיעה בטקס פרסי מוזיקת הטחאנו בשנת 1989, ביחד עם חוסה בהר (לשעבר יו"ר סוני מיוזיק לטין) שהקים את EMI לטין רקורדס. בהר חיפש אחר אמנים לטיניים חדשים ורצה להחתים את סלינה בחברת הבת של EMI, קפיטול רקורדס ואילו סוני מיוזיק לטין הציעו סכום כפול מזה שהציעו קפיטול לאביה ולמנהלה של סלינה, אברהם קינטנייה ג'וניור. בהר חשב שהוא גילה את גלוריה אסטפן הבאה, אך כשהממונה שלו התוודע לכך, הוא כינה את מחשבותיו כ"לא הגיוניות", היות שהוא גילה את סלינה בשבוע בודד במהלכו שהה בטקסס. קינטנייה ג'וניור בחר בהצעה של EMI לטין בגלל הפוטנציאל ליצור מוזיקת קרוסאובר והוא רצה שילדיו יהיו המוזיקאים הראשונים שיחתמו על חוזה עם החברה.
לפני שסלינה חתמה על חוזה עם EMI לטין בשנת 1989, בהר וסטיבן פינפר ביקשו מסלינה להקליט את אלבום הבכורה בשפה האנגלית. היא התבקשה להקליט שלושה שירי דמו עבור צ'ארלס קופלמן, יו"ר EMI רקורדס. לאחר שהאזין להם, סירב קופלמן להסכים לה להקליט אלבום קרוסאובר, מתוך אמונה כי סלינה צריכה לחזק תחילה את קהל המעריצים שלה. מאוחר יותר, לאחר שהוציא חמישה אלבומים בשפה הספרדית שכולם הפכו לאבני דרך חסרות תקדים בתעשיית המוזיקה הלטינית, קופלמן האמין כי סלינה הגיעה לשיא שלה בשוק המוזיקה הלטיני וכולם החלו בהכנות לאלבום קרוסאובר.
הקלטה והוצאה.
החל משנת 1989, אחיה של סלינה א.ב. קינטנייה הפך למפיק המוזיקלי וכותב השירים העיקרי של הזמרת במהלך קריירה שלה. בהמשך, הוא התבקש להיפגש עם כמה מפיקים מוזיקליים נוספים בניו יורק, תוך שהתבקש לבחור אחד שיתאים בצורה הטובה ביותר לסגנונה של סלינה. הוא לא הצליח להפיק את אלבום הקרוסאובר מאחר שעבד על אלבומה של סלינה בשפה הספרדית "Amor Prohibido" (1994), שיצא בסמוך לכך. מכיוון ש-EMI רקורדס רצתה שהאלבום יצליח, הם אפשרו לסלינה לבחור שיר אחד בלבד שהיא רוצה להקליט לאלבום. סלינה בחרה ב-"Dreaming of You"; שיר שכתבו הפזמונאים האמריקאים פרן גולד וטום סנואו בשנת 1989. במקור, הוא נכתב בשנת עבור להקת ה-R&amp;B האמריקאית דה ג'אטס, אשר החליטה שלא להקליטו. גולד האמינה שיש לו פוטנציאל והציעה אותו לסלינה שהקליטה אותו עבור אלבומה, "Dreaming of You". כששמע קינטנייה השלישי את הקלטת הדמו, הוא הודיע לה שהוא לא אוהב את השיר. סלינה אמרה לו שהיא הולכת להקליט את השיר מכיוון שהיא מעדיפה את התוכן והמסר הליריים שלו. בריאיון שנערך בשנת 2002, קינטנייה השלישי דיבר בהרחבה על תהליך יצירת השיר והדעות שלו כלפיו. עם זאת, כאשר הביע את דעתו עליו פעם נוספת, הוא כינה אותו כ"אחד מהשירים הטובים ביותר באלבום, אם לא [הטוב ביותר]".
לאחר שסלינה סיימה להקליט את שיר הנושא "A Boy Like That" משנת 1961 של הסרט "סיפור הפרברים" עבור RCA ויקטור ב-3 במרץ 1995, היא החלה להקליט את "Dreaming of You" ב-5 במרץ באולפני ההקלטות של קיו-פרודקשנס, שנמצאים בקורפוס כריסטי, טקסס. במהלך ההקלטות חלתה סלינה בדלקת סימפונות. אביה ביקש ממנה "פשוט לנסות" ולשיר את השיר מכיוון שמספר מפיקים הגיעו מלוס אנג'לס כדי לראות אותה מקליטה אותו. לאחר סיום ההקלטות, המפיקים אהבו את הטווח הקולי של הזמרת בשיר והחליטו להשתמש בהקלטה הראשונה שלו. המפיק האמריקאי גיא רוש הפיק ועיבד עבורה את השיר, בנוסף לכך שהפיק ועיבד גם את "Captive Heart". לאחר ההקלטות של "Dreaming of You", היא רצתה שבעלה כריס פרס ישמע את ההקלטה הסופית. עם זאת, הוא לא היה יכול היות שאביה ביקש ממנו להצטוות ללהקה חדשה שהקים. בשנת 2012, כתב פרס בספרו על היחסים שלו ושל סלינה, שהוא מתחרט שלא נכח במהלך ההקלטות של השיר. ב-31 במרץ 1995 סלינה נרצחה בקורפוס כריסטי על ידי יולנדה סלדיבר. "Dreaming of You" הופץ כסינגל המוביל מהאלבום "Dreaming of You", ב-14 באוגוסט 1995, בעוד שגרסת הרמיקס והרדיו של "Techno Cumbia" הופצה כבי-סייד שלו.
הרכב ומילים.
"Dreaming of You" הוא בלדת פופ. הוא נכתב בסולם לה-מז'ור עם 84 פעימות לדקה, כאשר הסולם משתנה במהלך השיר. הטווח הקולי של סלינה בשיר משתרע בין Eb3 ל-Eb5. קתלין טרייסי כתבה בספר הביוגרפי שלה על ג'ניפר לופז, שכלל בתוכו את תפקידה של לופז כסלינה בסרט הביוגרפי "סלינה" משנת 1997, כי השיר הוא "בלדת-להיט". רמירו בר ממגזין בילבורד האמין ש-"Dreaming of You" כמו גם שיריה האחרים בשפה האנגלית "הוכיח שהיא יכולה להתמודד עם שירי פופ" וציין כי "ייתכן והמפיקים ניסו לדלל את הצליל ה"אתני" שלה קצת יותר מדי. זאת על מנת שלא להרחיק את קהל המיינסטרים". לארי פליק, גם הוא מבילבורד, כינה את השיר "בלדת פופ רומנטית נפלאה" והוסיף כי הוא "מדגיש את עוצמות קולה הילדותי והקליל של סלינה". פליק האמין שבגלל מותה, התוכן הלירי שלו הוא "אופטימי ביותר". ג'ון לנרט, כתב המוזיקה הלטינית של בילבורד כתב בחוברת של "Dreaming of You" כי סלינה "הביאה לידי ביטוי את קולה המיוחד בשירים כמו "I Could Fall in Love", "Missing My Baby" והשיר הזה". בריאן גאלינדו מ-BuzzFeed, כינה את השיר כ"בלדה שמימית". "Dreaming of You" דומה לשיר "I Could Fall in Love", מבחינה לירית. כלי תקשורת רבים, ביניהם "Milwaukee Journal Sentinel" ומגזין בילבורד, כינו אותם כ"בלדות וידוי", והוסיפו כי יש בהם מסרים פגיעים, הן מבחינה רגשית והן מבחינה רומנטית.
"Dreaming of You" מתחיל בקצב איטי בינוני. סלינה שרה שהיא ערה בלילה וחושבת על אהובה, תוך שהיא מקווה שהוא גם חושב עליה. לאחר מכן, הקצב של השיר נהיה מתון יותר. בהמשך, סלינה שרה את הפזמון ומצהירה שהיא חולמת על אהובה ואומרת לו שהיא מתכננת להיפגש [ולחבק] אותו למחרת. כמו כן, היא שואלת את עצמה "אם היית מסתכל בעיניי, האם היית רואה מה יש בפנים, האם בכלל היה אכפת לך?". היא ממשיכה בשירה ומספרת כי היא מעוניינת להמתין, לפני ש"יהיה לה האומץ לומר כמה שאני אוהבת אותך", עד שהוא עצמו ירגיש כלפיה אותו הדבר. סלינה עוברת לשיר בספרדית ושרה כמה היא חולמת על אהובה. דבורה ווקר מ-"Sun-Sentinel" כינתה את הבית בשפה הספרדית כ"בית שהגיע היישר מתוך ליבה של סלינה". סלינה שרה את הפזמון פעם נוספת לפני שהיא אומרת שהיא תחלום בלי סוף על האהוב שלה ומצהירה כי "אין שום מקום בעולם שבו אני מעדיפה להיות, מאשר כאן בחדר שלי איתך". ג'יי. די. קונסדין מ-"The Baltimore Sun" ציין לשבח את מילות השיר, תוך שניתח חלק מהן. פליק אמר שקטע הסיום של השיר נתון לפרשנות בנוגע למה שהעתיד צופן, אם הדברים היו שונים.
ביקורת.